ພວກ​ນັກ​ວິ​ທະ​ຍາ​ສາດ​ອາ​ຟ​ຣິ​ກາ​ໃຕ້ ພົບ​ໄວ​ຣັ​ສ​ສາຍ​ພັນ​ໃໝ່ ແລະ​ອົງ​ການ​ອະ​ນາ​ໄມ​ໂລກ ຈະ​ຊັ່ງ​ຊາ ແລະ​ໃສ່​ຊື່
ທ່ານ​ພະ​ອາ​ລາກ່າ​ວວ່າ ອາ​ຟ​ຣິ​ກາ​ໃຕ້​ໄດ້​ພົບ​ເຫັນ​ມີ​ການ​ແຜ່ລະ​ບາດ​ເພີ້ມ​ຂຶ້ນ​ຢ່າງ​ຫຼວງ​ຫຼາຍ ໃນລະ​ຫວ່າງ​ການ​ຖະ​ແຫຼງ​ຂ່າວ​ທາງ​ອອນ​ລາຍ​ນ໌.
ໄວຣັສໂຄໂຣນາສາຍພັນໃໝ່ ໄດ້ຖືກພົບເຫັນຢູ່ທີ່ອາຟຣິກາໃຕ້ ທີ່ພວກນັກວິທະຍາສາດມີຄວາມເປັນຫ່ວງຍ້ອນວ່າມັນມີຄວາມສາມາດສູງໃນການກາຍພັນແລະແຜ່ລະບາດໄດ້ຢ່າງວ່ອງໄວໃນໝູ່ພວກຊາວໜຸ່ມທີ່ແຂວງໂກເຕິງ ຊຶ່ງເປັນແຂວງທີ່ມີປະຊາຊົນຫຼາຍທີ່ສຸດ ນັ້ນຄືຄຳເວົ້າຂອງລັດຖະມົນຕີກະຊວງສາທາລະນະສຸກ ທ່ານໂຈພະອາລາ (Joe Phaahla) ໃນວັນພະຫັດວານນີ້ ອີງຕາມລາຍງານຂອງອົງການຂ່າວເອພີ ໄວຣັສໂຄໂຣນາໄດ້ມີການປ່ຽນແປງໃນຂະນະທີ່ມັນແຜ່ລະບາດ ກາຍພັນເປັນສາຍພັນໃໝ່ຫຼາຍໆສາຍພັນ ຮວມທັງສາຍພັນທີ່ໜ້າເປັນຫ່ວງ ຊຶ່ງມັກຈະສູນພັນໄປເລີຍກໍມີ ພວກນັກວິທະຍາສາດທີ່ຕິດຕາມເບິ່ງການປ່ຽນແປງທີ່ອາດເປັນໄປໄດ້ທີ່ເຮັດໃຫ້ເຊື້ອໄວຣັສນີ້ສາມາດຕິດຕໍ່ໄດ້ຫຼາຍຂຶ້ນຫຼືມີຄວາມຮ້າຍແຮງາຂຶ້ນ ແຕ່ການຕິດຕາມເບິ່ງວ່າ ສາຍພັນໃໝ່ເຫຼົ່ານີ້ຈະມີຜົນກະທົບຕໍ່ສຸຂະພາບຂອງປະຊາຊົນນັ້ນ ສາມາດໃຊ້ເວລາ ທ່ານພະອາລາກ່າວວ່າ ອາຟຣິກາໃຕ້ໄດ້ພົບເຫັນມີການແຜ່ລະບາດເພີ້ມຂຶ້ນຢ່າງຫຼວງຫຼາຍ ໃນລະຫວ່າງການຖະແຫຼງຂ່າວທາງອອນລາຍນ໌ ທ່ານກ່າວວ່າ “ໃນໄລຍະ 4-5 ມື້ ຜ່ານມານີ້ ໄດ້ມີການລະບາດເພີ້ມຂຶ້ນຢ່າງຫຼວງຫຼາຍ” ແລະກ່າວຕື່ມວ່າ ສາຍພັນໃໝ່ນີ້ປາກົດວ່າ ແມ່ນເປັນສາເຫດທີ່ພາໃຫ້ມີກໍລະນີໃໝ່ເພີ້ມຂຶ້ນ ພວກນັກວິທະຍາສາດ ໃນອາຟຣິກາໃຕ້ກຳລັງເຮັດວຽກ ເພື່ອລົງຄວາມເຫັນວ່າ ມີຈັກເປີເຊັນທີ່ກໍລະນີໃໝ່ ມາຈາກເຊື້ອໄວຣັສສາຍພັນໃໝ່ ໃນປັດຈຸບັນນີ້ຖືກລະບຸວ່າ ເປັນສາຍພັນ B 1 1 529 ສາຍພັນໃໝ່ນີ້ຍັງໄດ້ພົບເຫັນຢູ່ບອສວານາ ແລະຮົງກົງ ໃນພວກທີ່ເດີນທາງໄປຈາກອາຟຣິກາໃຕ້ ອີງຕາມຄຳເວົ້າຂອງທ່ານພະອາລາ ກຸ່ມເຮັດວຽກທາງດ້ານເຕັກນິກຂອງອົງການອະນາໄມໂລກ ມີກຳນົດທີ່ຈະພົບປະກັນໃນວັນສຸກມື້ນີ້ ເພື່ອຊັ່ງຊາເບິ່ງໄວຣັສສາຍພັນໃໝ່ ແລະອາດຈະຕັດສິນໃຈເພື່ອລະບຸຊື່ໃຫ້ສາຍພັນດັ່ງກ່າວເປັນຕົວອັກສອນກຣີສ ລັດຖະບານອັງກິດໄດ້ປະກາດວ່າ ຕົນໄດ້ຫ້າມຖ້ຽວບິນ ຈາກອາຟຣິກາໃຕ້ແລະປະເທດອື່ນໆອີກ 5 ປະເທດຈາກອາຟຣິກາເລີ້ມແຕ່ຕອນທ່ຽງ ຕາມເວລາມາດຕະຖານສາກົນໃນວັນສຸກມື້ກນີ້ແລະຜູ້ໃດກໍຕາມທີ່ຫາກໍໄປຮອດໃໝ່ຈາກປະເທດເຫຼົ່ານັ້ນ ຈະຖືກຂໍຮ້ອງໃຫ້ໄປກວດເບິ່ງວ່າຕິດເຊື້ອໄວຣັສຫຼືບໍ່